**КВАЛИФИКАЦИОННА ХАРАКТЕРИСТИКА**

Магистърската програма по “Ветеринарна администрация ” ще надгради съществуващи теоретични и практически знания и умения в сферата на администриране на контрола, осъществяван от компетентните ветеринарномедицински органи върху технологията на производство на продукти от животински произход и свързаните с храните химични, биологични и физични рискове; организацията на мерките за превенция и контрол на заразните заболявания по животните; контрола върху спазване изискванията за хуманно отношение към животните. Ще бъдат усвоени нови знания в областта на публичното административно и наказателно право, публичната администрация, финансиране и счетоводен контрол на ветеринарномедицинската дейност, ветеринарномедицински аспекти при опазване на околната среда и др.

Учебните програми по дисциплините са разработени в съответствие с националната и Европейска нормативна база и критериите на Международния ветеринарен кодекс по отношение на изисквания за управление на ветеринарномедицинската дейност, потребностите на пазара на труда и изискванията на работодателите.

Магистърската програма по “Ветеринарна администрация” е уникална, тъй като подобно обучение в рамките на Европа се предлага единствено във Висшето ветеринарномедицинско училище в Лион - Франция и ВМФ – Стара Загора.

**Успешно завършилите магистърската програма ще могат:**

* Да ръководят и контролират системите за осигуряване на безопасността на технологичните процеси при добив и преработка на храни от животински произход;
* Да организират и контролират мерките за профилактика и борба със заразните заболявания по животните;
* Да организират и контролират мерките за защита и хуманно отношение към животните;
* Да разработват, прилагат и координират мерки за управление на ветеринарномедицинската дейност при кризи;
* Да организират и регулират взаимоотношенията в сферата на бизнескомуникациите и връзките с обществеността;
* Да участват в подготовката и разработването на проекти за национални и Европейски програми.

**Възможности за професионална реализация:**

* Централно управление на Българска агенция по безопасност на храните;
* Областни дирекции по безопасност на храните;
* Научни институти и изследователски структури;
* Други национални и международни организации, работещи в сферата на управление на ветеринарномедицинската дейност.

Учебният план, материално-техническата база на ВМФ, както и лекторите, ангажирани в магистърската програма “Ветеринарна администрация” са предпоставка за високото ниво на подготовка на бъдещите специалисти и успешната им професионална реализация.